b'\n_START_ARTICLE_\nMirko Javornik\n_START_SECTION_\n\xc5\xbdivljenjepis\n_START_PARAGRAPH_\nJavornik je leta 1929 po maturi na gimnaziji v Ljubljani vpisal \xc5\xa1tudij prava. Delal je kot svobodni pisatelj in prevajalec in postal 1935 glavni urednik dnevnika Slovenski dom. Ob koncu vojne je iz politi\xc4\x8dnih nazorov zapustil domovino. V Avstriji in nato v Rimu je bil uradni prevajalec pri ameri\xc5\xa1kih in angle\xc5\xa1kih voja\xc5\xa1kih oblasteh, nato urednik politi\xc4\x8dnih poro\xc4\x8dil slovenskih oddaj Radia Trst. Leta 1961 se je preselil v ZDA in se v Washingtonu zaposlil pri ameri\xc5\xa1ki vladi kot jezikovni strokovnjak in sodelavec slu\xc5\xbebe za stike z javnostjo za goste iz Jugoslavije.\n_START_SECTION_\nLiterarno delo\n_START_PARAGRAPH_\nJavornikovo literarno delo obsega predvsem reporta\xc5\xbee Sre\xc4\x8danje z nepoznanimi (1934)  in potopise Pomlad v Palestini (1935), za pripovedno prozo pa sta zna\xc4\x8dilna stik neorealizma z ekspresionizmom ter socialna tematika \xc4\x8crni breg (1933). Leta 1944 je izdal izbor predvojnih del Pero in \xc4\x8das, po vojni pa Pero in \xc4\x8das II (1980)._NEWLINE_Slovenski dom je Javornik v \xc4\x8dasu nem\xc5\xa1ke okupacije spremenil v bojevito protikomunisti\xc4\x8dno glasilo, ki je v vsem podpiralo domobranstvo in generala Rupnika. Skupaj z drugimi uredniki Slovenskega doma je pripravil in izdal \xc4\x8crne bukve (1944)._NEWLINE_Javornik je pisal tudi radijske drame in prevajal iz angle\xc5\xa1\xc4\x8dine, italijan\xc5\xa1\xc4\x8dine, nem\xc5\xa1\xc4\x8dine in \xc5\xa1pan\xc5\xa1\xc4\x8dine.'